送使君給事常東軒先生
作者：蒲壽宬
朝代：宋

paragraphs: 鋒車洛陽道，秋日旌旗光。
松陰父老語，何計攀夕郎。
南泉昔樂土，畫戟深凝香。
今爲彫瘵區，鹽米憂倉皇。
一食不遑暇，衆哺安能忘。
時哉異真倪，心乎愛龔黄。
報政未期年，丹詔飛十行。
正陽初繼離，化瑟方再張。
豈無蘭蕙叢，所思在孤芳。
履聲到星辰，泰階列寒芒。
睠懐赤子情，啟齒玉帝旁。
唐相有遺烈，至今留甘棠。